作者:孟郊
標題:感懷
內容:秋氣悲萬物，驚風振長道。登高有所思，寒雨傷百草。平生有親愛，零落不相保。五情今已傷，安得自能老。晨登洛陽阪，目極天茫茫。群物歸大化，六龍頹西荒。豺狼日已多，草木日已霜。饑年無遺粟，眾鳥去空場。路傍誰家子，白首離故鄉。含酸望松柏，仰面訴穹蒼。去去勿複道，苦饑形貌傷。徘徊不能寐，耿耿含酸辛。中夜登高樓，憶我舊星辰。四時互遷移，萬物何時春。唯憶首陽路，永謝當時人。長安佳麗地，宮月生蛾眉。陰氣凝萬裡，坐看芳草衰。玉堂有玄鳥，亦以從此辭。傷哉志士歎，故國多遲遲。深宮豈無樂，擾擾複何為。朝見名與利，莫還生是非。姜牙佐周武，世業永巍巍。舉才天道親，首陽誰采薇。去去荒澤遠，落日當西歸。羲和駐其輪，四海借餘暉。極目何蕭索，驚風正離披。鴟鴞鳴高樹，眾鳥相因依。東方有一士，歲暮常苦饑。主人數相問，脈脈今何為。貧賤亦有樂，且願掩柴扉。火雲流素月，三五何明明。光曜侵白日，賢愚迷至精。四時更變化，天道有虧盈。常恐今已沒，須臾還複生。河梁暮相遇，草草不復言。漢家正離亂，王粲別荊蠻。野澤何蕭條，悲風振空山。舉頭是星辰，念我何時還。親愛久別散，形神各離遷。未為生死訣，長在心目間。有鳥東西來，哀鳴過我前。願飛浮雲外，飲啄見青天。